1. Il-Kunsill itenni l-impenn inekwivoku tiegħu lejn il-perspettiva tal-Bożnija-Ħerzegovina orjentata lejn l-UE bħala pajjiż wieħed, magħqud u sovran. Wara l-elezzjonijiet tas-7 ta' Ottubru, u filwaqt li jfakkar fil-Konklużjonijiet ta' Ġunju 2018, il-Kunsill jistenna lill-mexxejja kollha biex jimpenjaw ruħhom b'mod kostruttiv dwar il-formazzjoni tal-gvern fil-livelli kollha, fl-interess taċ-ċittadini kollha. Il-Kunsill ifakkar li jistenna li l-awtoritajiet tal-Bożnija-Ħerzegovina jagħtu prijorità lill-progress tar-riformi meħtieġa biex timxi 'l quddiem fuq it-triq lejn l-UE, billi jiżguraw l-implimentazzjoni sħiħa u effettiva tal-Aġenda għar-Riforma. 2. F'dan il-kuntest, il-Kunsill jilqa' l-preżenza kontinwa tal-Operazzjoni Althea, li fis-segwitu tar-Rieżami Strateġiku tal-2017 reġgħet iffukat fuq il-mandat prinċipali tagħha, filwaqt li żammet l-elementi tat-tisħiħ tal-kapaċitajiet u t-taħriġ li huma meqjusa li għadhom meħtieġa u l-eliminazzjoni gradwali ta' elementi oħra li ma għadhomx rilevanti. F'dan il-kuntest, bħala parti mill-istrateġija ġenerali tal-UE għall-Bożnija-Ħerzegovina, il-Kunsill jikkonferma li f'dan l-istadju l-UE tinsab lesta li tkompli l-mandat militari eżekuttiv tal-Operazzjoni Althea biex tappoġġa lill-awtoritajiet tal-Bożnija-Ħerzegovina biex iżommu l-ambjent sigur u mingħajr periklu, fuq mandat imġedded tan-NU. 3. Il-Kunsill jistenna b'interess il-preżentazzjoni tar-Rieżami Strateġiku li jmiss fl-2019 bħala bażi għad-diskussjoni mal-Istati Membri dwar il-kompiti u l-għażliet tal-EUFOR għall-futur tal-Operazzjoni, filwaqt li jitqies ukoll l-appoġġ tal-progress tal-Bożnija-Ħerzegovina fil-proċess ta' integrazzjoni tagħha fl-UE u jittieħed kont tas-sitwazzjoni tas-sigurtà fuq il-post. 4. Il-Kunsill jirrikonoxxi l-importanza ta' koordinazzjoni kontinwa ta' EUFOR Althea ma' atturi internazzjonali oħra fil-post. 5. L-UE tkompli fl-istess ħin tħeġġeġ lill-awtoritajiet tal-Bożnija-Ħerzegovina, bl-appoġġ tal-komunità internazzjonali, biex jaċċelleraw l-isforzi tagħhom biex jindirizzaw ir-rimi ta' munizzjon żejjed, l-armi u tagħmir splussiv, kif ukoll it-tneħħija ta' mini u kwistjonijiet pendenti oħra. Delegazzjoni tal-UE għall-Bożnija-Ħerzegovina Ara l-paġna tal-laqgħa